Karen Jespersen (S), 2001-03-01:
Det er selvfølgelig rart, at der er så bred en enighed om, at vi skal lukke det hul, som fru Inger Marie Bruun-Vierø jo meget rigtigt og af bitter erfaring kaldte forslaget.
Og det er rigtigt, at der er kommet henvendelser fra mange sider, sådan som fru Else Winther Andersen også sagde det, og altså også fra Københavns Borgerrepræsentation med fuld opbakning fra Københavns overborgmester, som jo var den, der udnyttede de gamle regler.
Der er blevet rejst forskellige spørgsmål, som måske bedst egner sig til at blive taget op i udvalget, fordi de har en lidt mere teknisk karakter.
Når det f.eks. er sådan, at der er lagt op til, at det er et flertal i kommunalbestyrelsen, der kan beslutte, at det skal være forholdstalsvalg, jamen så er det, fordi der kan være nogle bestemte grunde til, at man ønsker at fastholde den anden model, og altså ikke bare det at udnytte det som det her smuthul.
Det er baggrunden for, at det er sådan, at det ikke er pålagt kommunalbestyrelsen, men at der er en valgmulighed.
Men det er jo klart, at det er det, udvalget kan få belyst.
Hvad er der for og imod, at man vælger den ene eller den anden form?
På samme måde er der blevet spurgt om fra flere sider: Hvordan er der lagt op til at stedfortræderreglerne kan administreres?
Og det er selvfølgelig tænkt som noget fleksibelt, for det er sådan, at indenrigsministeren får en bemyndigelse til at godkende nogle regler fra kommunalbestyrelserne, men så skal der selvfølgelig også være nogle retningslinjer for det.
Så jeg glæder mig til, at vi kan få lavet de her mindre, men, synes jeg selv, udmærkede små moderniseringer af loven.
Det synes regeringen er meget væsentligt, fordi det jo gør det mere gennemskueligt, både for borgerne, for de ansatte, og man kan for den sags skyld sige også for kommunen selv.
Derfor har regeringen jo faktisk taget ret mange initiativer for at sikre den gennemskuelighed, og der er også nogle ret væsentlige initiativer i gang, både herhjemme i Erhvervsministeriet med udgangspunkt i Erhvervsministeriet og i øvrigt også i EU, hvor der bliver arbejdet på et EU-udbudsdirektiv.
Det er jo sådan, at det er nogle ting, der er i støbeskeen og ikke bliver færdige inden sommerferien.
Men det er ikke noget, der sådan vil vare årevis.
Der er en ambitiøs plan i EU om at få udbudsdirektivet vedtaget inden sommerferien.
Der må vi så se, om det holder stik, men det er i hvert fald sådan, at det er en aktuel sag.
Desuden er det sådan, at der i Erhvervsministeriet er et såkaldt ABS-udvalg, der er et udvalg, der har til formål at udarbejde et standardiseret aftalegrundlag til brug for kommunerne, når opgaver overdrages til private.
Det er meningen, at det skal gøre det meget enklere for kommuner og amtskommuner at udbyde opgaver og sikre, at der altså er en række standardbetingelser omkring løn- og arbejdsvilkår og andre forhold.
Den rapport er også på trapperne, og jeg synes, det er meget vigtigt, at vi ser, hvad der bliver lagt op til i det her store udvalgsarbejde, hvor flere ministerier er repræsenteret.
Jeg siger så ikke, at det ikke kan være sådan, når de ting foreligger, EU's udbudsdirektiv og ABS-udvalgets rapport, at der ikke kan være brug for at vurdere i fællesskab her i Folketinget, om der er behov for yderligere initiativer og for at gå et skridt videre.
Men indtil de ting foreligger, vil jeg ikke gå nærmere ind i det, og det er så min baggrund for at afvise forslaget, ikke fordi jeg synes, det er et dårligt forslag, men jeg synes, at tidspunktet er forkert i forhold til de ting, der er i støbeskeen.